b"\n_START_ARTICLE_\nThe Dark Side of the Moon\n_START_SECTION_\nInnspilling\n_START_PARAGRAPH_\nPlaten ble spilt inn i Abbey Road Studios p\xc3\xa5 datidens mest avanserte utstyr med blant annet 16-spors opptaker. Alan Parsons, som tidligere hadde samarbeidet med George Martin og The Beatles, var lydtekniker. Innspillingene i studio foregikk hovedsakelig mellom mai og juni 1972 da \xc2\xabUs and Them\xc2\xbb, \xc2\xabMoney\xc2\xbb, \xc2\xabTime\xc2\xbb og \xc2\xabThe Great Gig in the Sky\xc2\xbb ble spilt inn, og i januar 1973 da \xc2\xabBrain Damage\xc2\xbb, \xc2\xabEclipse\xc2\xbb, \xc2\xabAny Colour You Like\xc2\xbb og \xc2\xabOn the Run\xc2\xbb ble innspilt straks bandet kom tilbake til studio etter en turn\xc3\xa9 i USA. I oktober 1972 spilte Dick Parry inn saksofon p\xc3\xa5 \xc2\xabUs and Them\xc2\xbb og \xc2\xabMoney\xc2\xbb, og i januar ble det innspilt overdubbing med blant andre Clare Torrys vokal p\xc3\xa5 \xc2\xabThe Great Gig in the Sky\xc2\xbb. Lydmiksing og mastering ble fullf\xc3\xb8rt i februar 1973._NEWLINE_Roger Waters hadde satt opp en b\xc3\xa5ndopptaker med mikrofon samt et notestativ i Abbey Road Studios' studio 3. P\xc3\xa5 notestativet l\xc3\xa5 kort som inneholdt sp\xc3\xb8rsm\xc3\xa5l som \xc2\xabHva er din favorittfarge?\xc2\xbb, \xc2\xabHva er din favorittmat?\xc2\xbb, \xc2\xabN\xc3\xa5r var du voldelig sist?\xc2\xbb og \xc2\xabVar volden berettiget?\xc2\xbb samt diverse sp\xc3\xb8rsm\xc3\xa5l om livet, d\xc3\xb8den og mentale tilstander. De mest interessante svarene ville bli benyttet p\xc3\xa5 albumet. Roadien Chris Adamson fikk \xc3\xa6ren av \xc3\xa5 \xc3\xa5pne albumet med sine ord \xc2\xabI've been mad for fucking years \xe2\x80\x93 absolutely years...\xc2\xbb. En annen roadie, Roger \xc2\xabThe Hat\xc2\xbb Manifold, hadde de ikke f\xc3\xa5tt noen respons fra, s\xc3\xa5 han ble innspilt i et eget intervju foretatt av Waters. Manifold st\xc3\xa5r for ordene \xc2\xab... give 'em a quick, short, sharp shock ...\xc2\xbb og \xc2\xablive for today, gone tomorrow, that's me ...\xc2\xbb. Bandets turn\xc3\xa9manager Peter Watts (faren til Naomi Watts) bidrar med latteren som kan h\xc3\xb8res p\xc3\xa5 \xc2\xabBrain Damage\xc2\xbb og \xc2\xabSpeak to Me\xc2\xbb. Hans dav\xc3\xa6rende kone, Patricia \xc2\xabPuddie\xc2\xbb Watts (n\xc3\xa5 Patricia Gleason), var ansvarlig for setningen om \xc2\xabthe geezer was cruisin' for a bruisin'\xc2\xbb som ble brukt mellom \xc2\xabMoney\xc2\xbb og \xc2\xabUs and Them\xc2\xbb, samt \xc2\xabI never said I was frightened of dying\xc2\xbb halvveis i \xc2\xabThe Great Gig in the Sky\xc2\xbb. Et av de mest kjente opptakene, \xc2\xabI am not frightened of dying. Any time will do: I don't mind. Why should I be frightened of dying? There's no reason for it \xe2\x80\x93 you've got to go sometime\xc2\xbb og ordene som avslutter albumet, \xc2\xabthere is no dark side in the moon, really. As a matter of fact it's all dark\xc2\xbb, kom fra Abbey Road Studios' irske d\xc3\xb8rvakt, Gerry O'Driscoll. Paul McCartney og Linda McCartney spilte ogs\xc3\xa5 inn sine svar, men Waters mente at de fors\xc3\xb8kte for hardt p\xc3\xa5 \xc3\xa5 v\xc3\xa6re morsomme og ville derfor ikke benytte deres bidrag p\xc3\xa5 albumet. Et bandmedlem i McCartneys band Wings, Henry McCullough, fikk derimot v\xc3\xa6re med med ordene \xc2\xabI don't know, I was really drunk at the time\xc2\xbb.\n_START_SECTION_\nPlateomslag\n_START_PARAGRAPH_\nPlateomslaget ble designet av Storm Thorgerson fra Hipgnosis, etter et \xc3\xb8nske fra Richard Wright om at det skulle v\xc3\xa6re et enkelt men kraftfult design. Thorgerson presenterte et titalls forslag, men samtlige bandmedlemmer ble straks tiltrukket av et omslag av et triangul\xc3\xa6rt optisk prisme p\xc3\xa5 sort bakgrunn, med hvitt lys fra venstre som brytes i et fargespektrum mot h\xc3\xb8yre. Thorgerson ville at de skulle vurdere alle forslagene, men fikk straks beskjed om at det var prisme-omslaget de ville ha. Plateomslaget ble stemt fram til tidenes beste av musikknettstedet MusicRadar.coms lesere i 2011, og det kom p\xc3\xa5 6.- plass i Billboards liste over tidenes 50 beste plateomslag i 2015. I musikkmagasinet Rolling Stones liste over tidenes 100 beste plateomslag i 1991 kom The Dark Side of the Moon p\xc3\xa5 35.- plass.\n_START_SECTION_\nSalgstall og etterm\xc3\xa6le\n_START_PARAGRAPH_\nThe Dark Side of the Moon er et av de mest solgte musikkalbum i verden gjennom tidene, og fra albumet ble utgitt i 1973 er det i f\xc3\xb8lge et estimat blitt solgt over 45 millioner eksemplarer. I f\xc3\xb8lge ChartMasters.coms salgsanalyser er det blitt solgt 43,3 millioner enheter av albumet, noe som gj\xc3\xb8r det til det nest mest solgte studioalbumet i verden, bare sl\xc3\xa5tt av Michael Jacksons Thriller. The Dark Side of the Moon oppdages stadig av nye lyttere, og i 2003 ble 250\xc2\xa0000 eksemplarer solgt, og platebransjen regnet med \xc3\xa5 selge omtrent 8\xc2\xa0000 eksemplarer i uken gjennom 2004. For \xc3\xa5 gi et bilde av albumets popularitet er det beregnet at 1 av 14 amerikanere under 50 \xc3\xa5r eier eller har eid minst et eksemplar av The Dark Side of the Moon. I USA har albumet v\xc3\xa6rt p\xc3\xa5 Billboard 200-listen i tilsammen 937 uker per september 2018, noe som er rekord for Billboards albumliste. I Norge har platen solgt opp mot 300\xc2\xa0000 eksemplarer tilsammen p\xc3\xa5 de forskjellige formatene if\xc3\xb8lge EMI. Albumet er p\xc3\xa5 43.-plass p\xc3\xa5 musikkmagasinet Rolling Stones liste over tidenes 500 beste album.\n_START_SECTION_\nMyten om The Dark Side of the Moon og filmen Wizard of Oz\n_START_PARAGRAPH_\nJournalisten Charles Savage, som p\xc3\xa5 den tiden skrev for Fort Wayne Journal Gazette, var antakelig den f\xc3\xb8rste som rapporterte om fenomenet i 1995. Han skriver at en deltaker p\xc3\xa5 en Pink Floyd-diskusjonsgruppe p\xc3\xa5 Usenet i april 1995 hadde p\xc3\xa5st\xc3\xa5tt at dersom albumet synkroniseres med filmen The Wizard of Oz, vil det oppst\xc3\xa5 en viss sammenheng mellom innholdet i musikken og handlingen i filmen. Som eksempler er nevnt at starten av \xc2\xabMoney\xc2\xbb skjer samtidig som Dorothy i filmen g\xc3\xa5r p\xc3\xa5 den gule brosteinsveien og at \xc2\xabAny Color You Like\xc2\xbb starter samtidig med at filmen g\xc3\xa5r over fra svart/hvitt til farger, samt at hjerteslagene i avslutningen av albumet kommer samtidig med at Dorothy h\xc3\xb8rer etter Tinn-mannens hjerteslag. Medlemmer av Pink Floyd og albumets lydtekniker, Alan Parsons, har kommentert at det ikke var tilsiktet, og at enhver sammenheng mellom Dark Side of the Moon og The Wizard of Oz er helt tilfeldig. _NEWLINE_David Gilmour kommenterte effekten slik: \xc2\xabSome guy with too much time on his hands had this idea with combining Wizard Of Oz with Dark Side of the Moon\xc2\xbb. Det er neppe en hemmelig og kunstnerisk hyllest til filmen fra Pink Floyds side, tatt i betrakning at folk flest ikke hadde mulighet til \xc3\xa5 se The Wizard of Oz hjemme da videospilleren ikke var lansert for forbruksmarkedet. Slik ville de f\xc3\xa6rreste kunne nyttiggj\xc3\xb8re seg en eventuell bevisst synkronisering. I tillegg var det vanskelig \xc3\xa5 synkronisere filmen og musikken s\xc3\xa5 lenge albumet bare fantes i LP-format og man var avhengig av \xc3\xa5 snu LP-en n\xc3\xa5r \xc2\xabMoney\xc2\xbb skulle spilles. En eventuell synkronisering m\xc3\xa5tte da v\xc3\xa6re avhengig av \xc3\xa5 stoppe filmen akkurat f\xc3\xb8r filmen skifter til farger. Synkroniseringen av filmen og albumet skal i f\xc3\xb8lge myten oppn\xc3\xa5s dersom man starter musikken i det MGM-l\xc3\xb8ven br\xc3\xb8ler for tredje gang i filmen.\n_START_SECTION_\nKonsept\n_START_PARAGRAPH_\nBandet m\xc3\xb8ttes hjemme hos trommeslager Nick Mason i desember 1971 for \xc3\xa5 diskutere ideer til bandets neste album. Alle medlemmene ble enige om \xc3\xa5 lage et konseptalbum hvor alle sangene skulle bindes sammen med et gjennomg\xc3\xa5ende tema, b\xc3\xa5de med tekstene og melodiene. Temaet for albumets tekster er menneskers bekymringer og problemer i livet, og Roger Waters skrev tekster som reflekterte rundt filosofiske sp\xc3\xb8rsm\xc3\xa5l omkring emner som tid, penger, krig, d\xc3\xb8d og psykiske lidelser, sistnevnte delvis inspirert av det tidligere bandmedlemmet Syd Barrett. L\xc3\xa5tene g\xc3\xa5r s\xc3\xb8ml\xc3\xb8st over til neste, og det er ikke mellomrom mellom sangene \xe2\x80\x93 unntatt mellom \xc2\xabThe Great Gig in the Sky\xc2\xbb og \xc2\xabMoney\xc2\xbb. Dette p\xc3\xa5 grunn av praktiske hensyn: The Dark Side of the Moon ble opprinnelig utgitt som LP, og mellomrommet oppsto n\xc3\xa5r LP-en m\xc3\xa5tte vendes._NEWLINE_P\xc3\xa5 grunn av s\xc3\xb8ml\xc3\xb8sheten i musikken vil det v\xc3\xa6re vanskelig \xc3\xa5 avgj\xc3\xb8re n\xc3\xa5r de ulike l\xc3\xa5tene slutter og neste l\xc3\xa5t begynner. Tidsstemplene kan derfor variere p\xc3\xa5 forskjellige versjoner og formater av albumet. P\xc3\xa5 enkelte CD-versjoner ligger \xc2\xabSpeak to Me\xc2\xbb og \xc2\xabBreathe\xc2\xbb p\xc3\xa5 samme spor, men de blir listet og kreditert som to komposisjoner."